Med en størrelse på nær 10 centimeter og sitt særegne utseende er preparerte fiolinbiller ofte lagt fram for salg som suvenirer eller samleobjekt. Særlig skjer dette i de områdene hvor de lever. Høye priser er blitt utbetalt for sjeldne og eksotiske biller, og fram til midten av det 19. århundre var dette utbredt blant annet i Europa, et museum i Paris utbetalte en sum på 1000 franc for en fiolinbille. Det er generelt ikke tilrådelig å kjøpe slike ting da innsamlingen av dem kan bidra til utryddelse av sjeldne arter, og det kan også være ulovlig å ta dem over landegrenser. Fiolinbillene synes ikke å være spesielt truet av denne handelen, derimot av den store ødeleggelsen av regnskog som skjer i Sørøst-Asia.